《出沌复见江山和斗南》
宋代·孙应时

底事江山照眼新，为从云梦别经旬。
行吟沌口三家市，笑作天涯万里人。
清夜论心真得友，白云回首奈思亲。
船头又报荆州近，鱼雁书来未易频。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。